[Video] Volledige registrasie amptelik aan Akademia toegekenVan die studente wat in April van Akadmia se eerste grade ontvang het. Foto: Jhua-nine Wyrley-Brich/Forumnuus.co.za. Akademia het pas bekendgemaak dat dié Afrikaanse gemeenskapsuniversiteit nou volledig as hoëronderwysinstansie deur die departement van hoër onderwys en opleiding (DHET) geregistreer is. Die instansie het op 30 Mei die goeie nuus van die DHET ontvang dat dit nou volledig geregistreer is ná ŉ omvattende gehaltebeheerproses wat ses jaar lank geduur het. Akademia het in dié tydperk alle voorwaardes van die departement nagekom en aan alle vereistes voldoen. By Akademia se oprigting het die DHET voorwaardelike registrasie as hoëronderwys­instansie aan Akademia toegeken. Dr. Paul Steyn, Akademia se provoos, verduidelik dat voorwaardelike registrasie bloot beteken het dat Akademia eers aan die DHET moes bewys lewer dat die instansie volhoubare programme van hoë akademiese gehalte kan aanbied. Ten minste een kohort van studente in die langste kwalifikasie moes hul studies suksesvol voltooi, sonder enige onderbreking in dienslewering. “Akademia dien jaarliks ŉ jaarverslag in, wat ŉ vorm van ouditering van ons finansiële status en dienslewering aan studente is, asook ons volhoubaarheid met betrekking tot regs­vereistes soos deur die Wet op Hoër Onderwys gestel aandui. Volledige registrasie impliseer dus geen statusverandering nie – ons moet steeds voortgaan om aan al die jaarlikse wetlike vereistes te voldoen – dit stel studente en ondersteuners bloot gerus dat Akademia van meet af ŉ hoë standaard handhaaf,” het Steyn gesê. Piet le Roux, akademiese hoof by Akademia Foto: Maroela Media Piet le Roux, akademiese hoof, sê Akademia beskou die finale registrasie by die departement as ’n belangrike bousteen in sy ontwikkelingsplanne. “Die finale registrasie is vir Akademia ’n belangrike mylpaal op sy ontwikkelingspad. Dit baan die weg na verdere, belangrike vorme van erkenning waaraan reeds hard gewerk word, insluitende internasionale uitruiling en samewerking, sowel as professionele en bedryfsonderskrywings van kwalifikasies. In ’n globale, mededingende ekonomie en onderwysomgewing is sulke bykomende erkennings – en die vertroue van sy ondersteuningsgemeenskap – onmisbaar vir Akademia om homself en sy alumni te onderskei,” het Le Roux gesê. Volgens Le Roux beskik Akademia reeds oor 11 studiesentrums wat geleë is in Bloemfontein, Boksburg, Centurion, George, Krugersdorp, Paarl, in die Moot en Lynnwood in Pretoria, Somerset-wes, Tygervallei en Vanderbijlpark. “Ons beplan om binne die volgende jaar minstens nog twee sentrums by te voeg waarvan een in Windhoek, Namibië. “Ons wil die Afrikaanse publiek bedank vir hulle ondersteuning en in besonder dankie sê vir die lede van Solidariteit wat met hulle bydraes gehelp het om Akademia tot stand te bring,” het hy bygevoeg. Daar is tans meer as 730 studente by Akademia ingeskryf en aansoeke vir studies in 2018 kan reeds gedoen word. Besoek Akademia se webwerf en Akademia se Facebook-blad vir meer inligting hieroor.